PRAVILNIK

# O DISCIPLINSKOJ ODGOVORNOSTI

## I OPŠTE ODREDBE

Čl.1

Pravilnik o disciplinskoj odgovornosti (u daljem tekstu Pravilnik) utvrđuje prekršaje, odgovornost za prekršaje, disciplinske mjere i postupak za njihovo izricanje, kao i druga pitanja u slučajevima nepoštovanja opštih akata PLESNOG SAVEZA CRNE GORE (u daljem tekstu PSCG).

Čl.2.

Članice PSCG svojim opštim aktima uređuju pitanja disciplinske odgovornosti u odnosu na kršenje discipline unutar članica. Izricanje mjere unutar članica ne isključuje disciplinsku odgovornost definisanu ovim Pravilnikom.

Sve disciplinske mjere koje izrekne članica PSCG važe samo unutar te članice (osim mjere zabrane nastupa).

Čl.3.

Ovaj Pravilnik obavezuje sve članove PSCG i njegove organe i tijela, kao i lica imenovana u istim organima i tijelima koja obavljaju funkcije u PSCG.

Čl.4.

Za prekršaje koje učine članovi PSCG kazniće se i odgovorna lica u članicama.

Za prekršaje koje učine članovi plesnih organizacija odgovaraju i plesne organizacije.

Čl.5.

Članice PSCG čine prekršaj ako je do njegovog izvršenja došlo radnjom ili propustom od strane organa ili odgovornog lica ili drugog lica koje je bilo dužno da postupa u ime organa ili članice.

Čl.6.

Odgovornost za disciplinski prekršaj postoji ako je do izvršenja prekršaja došlo namjerno ili iz nepažnje, te usled nepoznavanja odredbi opštih akata Saveza.

Čl.7.

Ovaj Pravilnik se primenjuje bez obzira da li je prekršaj učinjen na teritoriji RCG ili van nje.

Čl.8.

Nepoznavanje Statuta Saveza, ovog Pravilnika i drugih opštih akata PSCG ne oslobađa od disciplinske odgovornosti.

**II DISCIPLINSKI PREKRŠAJI**

Čl.9.

Učinilac je odgovoran kada prekršaj učini iz umišljaja ili iz nehata. Nije prekršaj u smislu ovog Pravilnika, ako je učinjen u nužnoj odbrani, stvarnoj ili pravnoj zabludi.

Čl.10.

Disciplinski prekršaji su:

* Nepoštovanje Statuta i ostalih opštih akata Saveza
* Grubo i ponovljeno kršenje Statuta i opštih i pojedinačnih akata Saveza
* Nesavjesno, neblagovremeno i/ili nekvalitetno izvršavanje preuzetih obaveza
* Nesportsko ponašanje prije, za vrijeme i nakon završetka takmičenja ili za vrijeme svih aktivnosti koje organizuje Savez, prema drugom licu u nadležnosti Saveza, gledaocima ili drugim zvaničnim licima iskazano upućivanjem uvreda, psovki ili nepristojnih gestova
* Ispoljavanje diskriminacije i rasizma
* Davanje lažnih podataka ili falsifikovanje službenih i ličnih isprava prilikom registracije lica u nadležnosti Saveza
* Nepravilno i neuredno vođenje dokumenata
* Odbijanje saradnje sa drugim članicama
* Falsifikovanje službenih dokumenata Saveza
* Korišćenje promotivnih identiteta Saveza ( logotip Saveza, pozivanje na Savez u javnosti…) bez predhodne saglasnosti PR službe i PSCG .
* Javno istupanje iznošenjem neistina, neargumentovanih optužbi, uvreda i omalovažavanja Saveza i drugih lica u nadležnosti Saveza
* Učestvovanje i predstavljanje Saveza na međunarodnim takmičenjima ( takmičara, sudija i sportskih radnika) bez predhodne saglasnosti Saveza
* Narušavanje ugleda Saveza na domaćim i na međunarodnim takmičenjima
* Organizovanje sportskih takmičenja suprotno pravilima Saveza i bez odobrenja Saveza
* Organizacija takmičenja suprotno sportskim pravilima Saveza
* Nesavjesno obavljanje funkcije u Savezu
* Neopravdano neodazivanje na poziv organa ili funkcionera PSCG

Čl.11.

Disciplinski prekršaji mogu biti lakši i teži.

Kao lakši disciplinski prekršaji smatraju se oni prekršaji koji ne izazivaju veću štetu, niti imaju veću društveno -sportsku opasnost.

Kao teži disciplinski prekršaji smatraju se oni prekršaji koji izazivaju znatnu štetu i imaju veću društveno -sportsku opasnost, kao i ponovljeni lakši prekršaji.

Čl.12.

Svaki prekršaj is člana 10. ovog Pravilnika ukoliko je učinjen pod otežavajučim okolnostima, ili su nastupile teže posljedice ili znatna materijalna šteta za PSCG, učinjen zbog lične koristi, ili se zbog drugih okolnosti ne može smatrati lakšim prekršajem, kvalifikovaće se kao teži prekršaj.

**III DISCIPLINSKE MJERE**

Čl.13.

Izvršiocima disciplinskog prekršaja ( takmičarima, trenerima, sudijama, sportskim organizacijama, funkcionerima Saveza, delegatima i službenim licima mogu se izreći sljedeće disciplinske mjere:

* Opomena
* Javna opomena
* Zabrana obavljanja aktivnosti ili dužnosti u Savezu u određenom periodu do 36 mjeseci
* Novčana kazna
* Isključenje iz Saveza
* Doživotna diskvalifikacija

Čl.14.

Opomena ili javna opomena se izriče za lakše prekršaje odnosno za prekršaje učinjene pod lakšim okolnostima. Zabrana obavljanja aktivnosti i dužnosti u Savezu, novčana kazna, isključenje iz Saveza i doživotna diskvalifikacija su disciplinske mjere koje se izriču za izrazito teže prekšaje.

Čl.15.

Kazna zabrane obavljanja ili vršenja dužnosti u Savezu može se izreći za broj takmičenja (od 1 do 10) ili za vremenski period (do 36 mjeseci).

Čl.16.

Novčana kazna se može izreći samo onim izvršiocima koji po bilo kom osnovu ostvaruju novčanu naknadu u vezi sa plesnim sportom. Novčana kazna može biti od 50 € do 750 € u zavisnosti od visine disciplinskog prekršaja predviđenim ovim Pravilnikom.

Novčana kazna uplaćuje se na žiro račun PSCG.

Čl.17.

Kazna isključenja iz PSCG izriče se za prekršaje pod osobito teškim okolnostima, kada činilac narušava ugled i nanosi znatnu materijalnu štetu PSCG ili pri izvršenju ispoljava naročitu odlučnost, upornost ili bezobzirnost, ili izaziva teške posljedice, kao i za višestruko ponavljanje istovjetnih težih prekršaja.

**IV ODMJERAVANJE KAZNE**

Čl.18.

Prilikom odmjeravanja kazne uzimaju se u obzir sve okolnosti koje utiču da kazna bude veća ili manja, a naročito težina učinjenog prekršaja i njegove posljedice, stepen odgovornosti izvršioca, pobude iz kojih je prekršaj učinjen, okolnost pod kojima je prekršaj učinjen, moralne osobine prekršioca, a naročito ponašanje poslije učinjenog prekršaja.

U slučaju kada postoje olakšavajuće okolnosti,kazne predviđene ovim Pravilnikom se mogu umanjiti a najviše do 50 % predviđene kazne za učinjeni prekršaj.

Čl.19.

Otežavajuće okolnosti postoje kada je prekršaj učinjen u povratu, kada postoje osobito teške posljedice ili druge okolnosti zbog kojih je prekršaj dobio teži oblik.

Učinilac je u povratu ako je ranije bio kažnjen za učinjeni prekršaj, a nije prošlo više od godinu dana od dana izrečene kazne.

Čl.20.

Olakšavajuće okolnosti postoje uvek kada je izvršilac prije učinjenog prekršaja bio primjernog sportskog ponašanja i morala, ili na to ukazuje njegov staž, ugled ili učešće u reprezentaciji, ili zasluge i priznanja za razvoj plesnog sporta.

Čl.21.

U slučaju odmjeravanja kazne za više prekršaja o kojima se istovremeno odlučuje, najprije se utvrđuje kazna za svaki prekršaj posebno, a potom se donosi odluka o jedinstvenoj kazni i to prema sljedećim pravilima:

* Ako je za jedan prekršaj izrečena kazna isključenja ili doživotne diskvalifikacije, izriče se samo ta kazna;
* Više izrečenih kazni vremenske zabrane nastupa ili vršenja dužnosti ili zabrane nastupa ili vršenja dužnosti za određeni vremenski period ili broj takmičenja, spaja se u jednu kaznu, koja mora biti manja od zbira izrečenih kazni;
* Ako je za jedan prekršaj izrečena vremenska zabrana, a za drugi zabrana nastupa ili vršenja dužnosti na određenom broju takmičenja, utvrđuje se jedinstvena vremenska kazna zabrane nastupa ili vršenja dužnosti.

Čl.22.

U slučaju kada se izriče kazna izvršiocu koji već izdržava kaznu, disciplinski organ će kaznu koja se izdržava uzeti kao utvrđenu i odmjeriće kaznu za novi prekršaj, te potom izreći novu jedinstvenu kaznu, s tim što se izdržani dio kazne uračunava u novu kaznu, odnosno kao dio jedinstvene kazne.

**V ZASTARJELOST**

Čl.23.

Pokretanje disciplinskog postupka zastarjeva u roku od šest meseci od dana saznanja za izvršeni prekršaj.

Disciplinski postupak se ne može voditi ukoliko u roku od šest (6) mjeseci od dana pokretanja postupka nije donijeta prvostepena odluka.

Izrečene disciplinske mjere ne mogu se izvršiti ako je od dana pravosnažnosti rješenja kojim su izrečene protekla jedna (1 ) godina. Zastarjelost izvršenja disciplinske mjere nastaje u svakom slučaju kad protekne dvije (2) godine od dana donošenja rješenja kojim je izrečena disciplinska mjera.

**VI DISCIPLINSKI POSTUPAK I NADLEŽNOST ZA ODLUČIVANJE**

Čl.24.

Disciplinski postupak se pokreće na osnovu prijave koju može podnijeti svako fizičko ili pravno lice u okviru PSCG.

Čl.25.

Disciplinski organ koji odlučuje u prvom stepenu je Disciplinska komisija PSCG.

Disciplinska komisija se sastoji od 3 člana i bira se na period od dvije (2) godine

Disciplinska komisija punopravno odlučuje sa 2 člana i odluke se donose većinom prisutnih članova.

Disciplinska komisija može stručne radnje povjeriti stučnom saradniku kako bi se odluke donosile što pravilnije.

Disciplinska komisija poziv za glavnu raspravu mora uručiti fizičkom ili pravnom licu najmanje pet (5) dana prije zakazane rasprave, uz obavezno dostavljanje zahtjeva za pokretanje disciplinskog postupka.

Čl.26.

Disciplinski postupak pokreće se prijavom Disciplinskoj komisiji .

Prijava o pokretanju disciplinskog postupka sadrži:

- Ime , prezime i adresu , odnosno naziv, sjedište i ime zastupnika, podnosioca prijave

- Ime, prezime i adresu, odnosno naziv, sjedište i ime zastupnika prijavljenog lica u nadležnosti Saveza, odnosno podaci o počiniocu prekršaja

- Vrijeme, mjesto, način izvrešnja i opis disciplinskog prekršaja koji je učinjen

- Dokaze ( materijalne ili prikupljene izjave)

- Datum, ime, prezime i potpis podnosiova prijave za pokretanje postupka , a ukoliko je podnosilac pravno lice ime, prezime i potpis zastupnika i pečat sportske organizacije.

Čl.27.

Po prijemu prijave o pokretanju disciplinskog postupka Komisija razmatra da li postoje obilježja prekršaja predviđena ovim Pravilnikom, te ukoliko ista postoje, donosi rješenje o pokretanju disciplinskog postupka.

Ukoliko Komisija utvrdi da ne postoji osnov za pokretanje disciplinskog postupka odnosno da: podnosilac nije lice u nadležnosti Saveza, prekršaj naveden u prijavi nije predviđen kao prekršaj ovim Pravilnikom, Statutom Saveza ili bilo kojim drugim važećim aktima Saveza ili je nastupila zastarjelost za pokretanje postupka, Komisija donosi rješenje o odbacivanju prijave o pokretanju disciplinskog postupka .

Komisija donosi odluku u roku od 8 dana od dana dostavljanja prijave.

Čl.28.

Disciplinska komisija donosi odluke po sprovedenom postupku i pribavljenim izjavama od učesnika, koje mogu biti i u pisanoj formi.

Disciplinska komisija može sprovesti postupak iz stava 1 ovog člana iako se učesnik ne odazove pozivu poslatom na njegovu zvaničnu adresu.

Čl.29.

Komisija je dužna da sazove sjednicu sa ili bez prisustva prijavljenog, ukoliko se utvrdi da isti izbjegava poziv, odnosno ne odaziva se na poziv Komisije, a u cilju izvođenja dokaza i utvrđivanja činjenica na osnovu prikupljenih podataka.

Čl.30.

Sjednicom Komisije rukovodi predsjednik Komisije. Poslije otvaranja sjednice utvrđuje se da li su sva lica obuhvaćena prijavom uredno pozvana i da li su se odazvala pozivu.

Sjednica može biti održana i u odsustvu pojedinih lica koja su na nju uredno pozvana.

Kada se utvrdi da su ispunjeni uslovi za održavanje sjednice, čita se prijava za pokretanje postupka, saslušavaju se pozvana lica i izvode dokazi, odnosno sprovode se druge radnje za utvrđivanje činjeničnog stanja.

Čl.31.

Na sjednici se vodi zapisnik u koji se unose svi podaci od značaja za donošenje odluke.

Čl.32.

Rješenje o disciplinskom prekršaju koijm se prijavljeni oglašava odgovornim za disciplinski prekršaj donosi se kad se u disciplinskom postupku utvrdi postojanje disciplinskog prekršaja i odgovornost prijavljenog za taj disciplinski prekršaj.

Po sprovedenom postupku Komisija oglašava prijavljenog odgovornim za učinjeni disciplinski prekršaj i izriče mu odgovarajuću disciplinsku mjeru ili utvrđuje da ne postoji odgovornost prijavljenog po prijavi, te obustavlja postupak protiv istog .

Čl.33.

Odluka disciplinske komisije mora biti u pisanoj formi i sadrži:

* Naziv i sastav organa koji je donio odluku i datum donošenja odluke
* Podatke o učiniocu prekršaja
* Činjenični opis prekršaja
* Kvalifikaciju prekršaja (u skladu sa Pravilnikom)
* Odluku o odgovornosti
* Odluku o kazni
* Obrazloženje

Odluka se dostavlja:

* kažnjenom
* plesnoj organizaciji
* i arhivi PSCG.

Čl.34.

Disciplinska komisija može donijeti jednu od sljedećih odluka:

1. Da se obustavlja disciplinski postupak
2. Da se fizičko ili pravno lice protiv kojeg se vodi postupak oslobađa odgovornosti
3. Da se fizičko ili pravno lice protiv kojeg se vodi postupak proglašava odgovornim za učinjeni disciplinski prekršaj, te da mu se izriče odgovarajuća disciplinska mjera.

Čl.35.

Komisija obustavlja postupak po prijavi ili donosi rješenje o nepostojanju odgovornosti prijavljenog, odnosno prekršaja u sledećim slučajevima :

* Ako postoje okolnosti koje isključuju odgovornost prijavljenog
* Ako se dokaže da prijavljeni nije učinio prekršaj
* Da je postupak vođen bez prijave
* Da je prijavljeni za istu radnju već pravosnažno kažnjen u disciplinskom postupku ili je taj postupak pravosnažno obustavljen

Čl.36.

Protiv odluke Disciplinske komisije donijete u prvom stepenu, može se uložiti žalba u roku od osam (8) dana od dana prijema odluke. Žalba se podnosi drugostepenom organu preko Disciplinske komisije.

Drugostepeni disciplinski organ je UO PSCG, a u slučaju izricanja kazne isključenja iz PSCG, drugostepeni organ je Skupština PSCG.

Žalbu može uložiti kažnjeni ili plesna organizacija čiji je član kažnjen.

Čl.37.

Drugostepeni disciplinski organ žalbu može:

* Odbaciti (u slučaju da je neblagovremena ili nedopuštena);
* Odbiti i potvrditi odluku Disciplinske komisije;
* Uvažiti i vratiti Disciplinskoj komisiji na ponovni postupak i odlučivanje;
* Uvažiti i preinačiti prvostepenu odluku.

Protiv konačne odluke Disciplinske komisije može se pokrenuti postupak pred nadležnim sudom u roku od petnaest (15) dana od dana prijema drugostepene odluke ili ukoliko drugostepeni organ nije u roku do trideset (30) dana donio odluku po žalbi, u roku petnaest (15) dana po isteku roka u kome je drugostepeni organ bio dužan da donese odluku.

Čl.38.

Uložena žalba zadržava izvršenje prvostepene odluke.

Čl.39.

Na disciplinski postupak koji se vodi u drugom stepenu, primjenjuju se odredbe ovog Pravilnika koje regulišu prvostepeni disciplinski postupak, osim ukoliko nije drugačije utvrđeno ovim Pravilnikom.

**VII** **POSEBNI DIO**

Čl.40.

Ko na bili koji način svjesno, povrijedi Zakon ili drugi akt kojim se regulišu pitanja od zajedničkog interesa za plesni sport

* Kazniće se vremenskom zabranom nastupa ili vršenja dužnosti od 6 do 36 mjeseci.

Čl.41.

Ko ne izvršava finansijske ili druge obaveze kojima se u većoj mjeri otežava rad PSCG:

* Kazniće se zabranom nastupa ili novčanom kaznom od 100 do 350 €

Čl.42.

Ko (bez valjanog razloga) ne izvrši odluke organa PSCG:

- Kaznice se izricanjem javne opomene

* Kazniće se novčanom kaznom od 50 do 350€
* Za isti prekršaj pravno lice može se kazniti istom mjerom ili novčanom kaznom.

Čl.43.

Ko djeluje posredno ili neposredno, protiv odluke organa PSCG ili na drugi način čini da ozbiljno ugrozi ugled ili efikasnost tih organa:

* Kazniće se novčanom kaznom od 150 do 500 € (zavisno od težine prekrsaja)

Za isti prekršaj kazniće se pravno lice istom mjerom ili novčanom kaznom

Čl.44.

Ko se pred organom PSCG nepristojno ili nesportski ponaša:

* Kazniće se novčanom kaznom od 100 do 400 €

Čl.45.

Ko nagovaranjem ili obećanjem poklona, ili na drugi način, utiče na sudije ili delegate da svoju dužnost ne izvrši u smislu pravila PSCG:

* Kazniće se vremenskom zabranom nastupa ili vršenja dužnosti u trajanju od najmanje šest (6) mjeseci.
* novčanom kaznom od 450 do 700€

Ako je nagovaranje uspjelo, može se izreći kazna doživotne diskvalifikacije, odnosno isključenja iz PSCG.

Sudija ili delegat koji su prihvatili nagovaranje, poklon ili obećanje i na taj način svoju dužnost obavili protivno pravilima PSCG:

* Kazniće se novčanom kaznom od 600 do 750€

Ako prekršaj učini plesna organizacija kazniće se novčanom kaznom od 750€

Čl.46.

Ko na bilo koji način utiče ili učestvuje u namještanju rezultata na takmičenjima, na kojima postignuti rezultati nisu posljedica sportskog nadmetanja:

* Kazniće se vremenskom zabranom nastupa od najmanje šest (6) do 36 mjeseci .

Plesna organizacija koja učestvuje u namještanju rezultata:

* Kazniće se novčanom kaznom od 750€

Čl.47.

Plesna organizacija koja (bez valjanog razloga) prema PSCG ne ispuni svoje obaveze i ne izvrši svoje dužnosti:

- Kazniće se izricanjem javne opomene

* Kazniće se novčanom kaznom od 50 do 150E

Čl.48.

Ko svojom izjavom ili na drugi način svesno dovodi u zabludu organe PSCG ili funkcionere u tim organima, te se usljed toga donese odluka koja inače ne bi bila donijeta:

* Kazniće se novčanom kaznom od 100 do 500 €

Ako djelo iz stava 1 ovog Člana učini plesna organizacija ili njen funkcioner, kazniće se istom kaznom ili novčanom kaznom od 150 do 550 €

Čl.49.

Ko da lažni iskaz u postupku pred organima PSCG:

- Kazniće se izricanjem javne opomene

* Kazniće se novčanom kaznom od 50 do 350 €
* Ako djelo iz stava 1. ovog člana učini plesna organizacija:
* Kazniće se novčanom kaznom od 100 do 400 €

Čl.50.

Ko se na javnom mjestu kao član PSCG nedolično ponaša:

- Kazniće se izricanjem javne opomene

* Kazniće se novčanom kaznom od 100 do 200 €

Ko se nedolično ponaša na takmičenju, a nije učesnik takmičenja ( gledalac, roditelj u pratnji, navijač kluba...) PSCG i Disciplinska komisija će se u tom slučaju obratiti nadležnim državnim organima.

Čl.51.

Ko vrijeđa ili izaziva ili fizički napadne takmičara, trenera, funkcionera, delegata, sudiju ili gledaoca na takmičenju ili van njega:

* Kazniće se zabranom nastupa ili vršenja dužnosti na određenom broju takmičenja, a u težim slučajevima vremenskom zabranom nastupa ili vršenja dužnosti i novčanom kaznom od 300 do 650 €

U osobito teškim slučajevima može se izreći kazna doživotne diskvalifikacije i isključenja iz PSCG

Čl.52.

Plesna organizacija – organizator manifestacije na kojoj je došlo do nereda, kao i plesna organizacija koja prouzrokuje ili učestvuje u neredu:

* Kazniće se izricanjem javne opomene.
* Kaznice se novčanom kaznom do 500 €

U težim slučajevima organizator će se kazniti zabranom organizovanja takmičenja u trajanju od jedne do tri godine.

Čl.53.

Plesna organizacija (SPK) koja primi plesača iz druge plesne organizacije bez ispisnice od predhodne plesne organizacije:

Kaznice se novčanom kaznom od 250 do 500 €

Trener ili funkcioner plesne organizacije koji na uvredljiv i omalovažavajući način govori o kolegama iz druge plesne organizacije, članice PSCG ili pokušava vrbovati njihove članove:

Kazniće se novčanom kaznom od 250 do 650 €

Čl.54.

Takmičar, trener ili drugi član plesne organizacije koji javno nesportski kritikuje odluke sudija:

* Kazniće se novčanom kaznom od 50 do 300 €

Čl.55.

Takmičar koji prilikom registracije preda netačne podatke:

* Kazniće se novčanom kazno od 50 do 150 €

Ako prekršaj iz predhodnog stava učini plesna organizacija:

* Kazniće se novčanom kazno od 150 do 400 €

Čl.56.

Takmičar, funkcioner ili trener, čijom krivicom dođe do prekida takmičenja:

* Kazniće se novčanom kaznom od 350 do 750 €
* Kazniće se vremenskom zabranom nastupa odn. obavljanja funkcije od najmanje 6 do 36 mjeseci.

Čl.57.

Takmičar koji neopravdano zakasni, neopravdano odbije da nastupi za reprezentaciju PSCG ili neopravdano ne dođe na pripreme reprezentacije PSCG :

* Kazniće se novčanom kaznom od 50 do 300 €

Ako je do kašnjenja ili nedolaska došlo krivicom plesne organizacije:

* Kazniće se plesna organizacija novčanom kaznom od 100 do 350 €

Opravdanim zakašnjenjem, nedolaskom smatra se: vremenska nepogoda, bolest, lični razlozi (smrt bliske osobe, itd)

Čl.58.

Takmičar ili funkcioner koji učestvuje u reprezentaciji PSCG ili na međunarodnom turniru a svojim postupcima nanese štetu ugledu plesnog sporta:

* Kazniće se vremenskom zabranom nastupa od 6 do12 mjeseci ili vršenja dužnosti ili novčanom kaznom 350 do 650 €

Ukoliko su postupci učinjeni pod posebno otežavajućim okolnostima može se izreći doživotna diskvalifikacija u PSCG.

Ako prekršaj učini plesna organizacija:

* Kazniće se novčanom kaznom od 400 do 700 €

Čl.59.

Ako je takmičaru ljekar zabranio nastup i to uredno prijavio plesnoj organizaciji ( dostavio izvještaj ljekara) a plesna organizacija ga prijavi za takmičenje i on nastupi:

* Kazniće se plesna organizacija novčanom kaznom od 300 do 550 €

Čl.60.

Delegat ili sudija koji svoju dužnost obavlja nesavjesno, nemarno ili nedovoljno angažovan

- Kaznice se izricanjem javne opomene

* Kazniće se zabranom vršenja dužnosti na odredjeni vremenski period

Čl.61.

Delegat ili sudija koji neopravdano zakasni na takmičenje:

- Kaznice se izricanjem javne opomene

* Kazniće se zabranom vršenja dužnosti ili novčanom kaznom od 50 do 200 €

Čl.62.

Delegat ili sudija koji pokuša ili izvrši napad na bilo kog učesnika takmičenja ili gledaoca:

* Kazniće se zabranom vršenja dužnosti u trajanju od najmanje šest (6) meseci

Čl.63.

Plesna organizacija koja organizuje takmičenje (osim unutar kluba) bez odobrenja PSCG :

* Kazniće se novčanom kaznom od 750 €
* Zabranom organizovanja takmičenja na određeni vremenski period

**VIII PRIVREMENA MJERA**

Čl.64.

Pod privremenom mjerom podrazumijeva se oduzimanje prava takmičarima i stručnim licima članice PSCG da učestvuju na takmičenjima i drugim aktivnostima PSCG dok ova mjera traje.

Ova mjera se primenjuje automatski protiv svake plesne organizacije koja ne plati članarinu PSCG, kao i protiv plesne organizacije koja nije postupila po konačnoj odluci nadležnog organa PSCG o utvrđivanju obaveze plaćanja novčane kazne.

Privremena mjera iz stava 1 ovog Člana traje do potvrde izmirenja obaveza.

**IX PRELAZNE I ZAVRŠNE ODREDBE**

Čl.65.

Tumačenje odredaba ovog Pravilnika daje UO PSCG.

Čl.66.

Disciplinski postupak koji je započet prije stupanja na snagu ovog Pravilnika koji nije okončan donošenjem odluke o kazni, nastaviće se prema odredbama ovog Pravilnika koji predviđa blažu kaznu za prekršioca.

Čl.67.

Ovaj Pravilnik stupa na snagu danom usvajanja od strane UO PSCG, a može se dopunjavati i mijenjati na način i po postupku kako je usvojen.

Donešen dana \_\_\_\_\_\_\_\_\_\_\_ u Podgorici

Potpis i funkcija odgovornog lica i naziv pravnog lica (Disciplinska komisija, UO PSCG, koje je nadlezno za donosenje ovog Pravilnika)